DRT เผย Q2/59 รุกตลาดกลุ่ม CLMV+I ต่อเนื่องหวังดันรายได้เพิ่ม
DRT เผย Q2/59 รุกตลาดกลุ่ม CLMV+I ต่อเนื่อง หวังดันรายได้เพิ่ม พร้อมคาดว่ารายได้จากการส่งออกสินค้าไปยังเมียนมาร์ในปีนี้จะมีโอกาสเติบโต 30-40% จากปีก่อน
16 พ.ค. 2559

นายสาธิต สุดบรรทัด กรรมการผู้จัดการ บริษัท ผลิตภัณฑ์ตราเพชร จำกัด (มหาชน) หรือ DRT เปิดเผยว่า ในไตรมาส 2/59 บริษัทยังคงมุ่งผลักดันตลาดส่งออกสินค้าไปยังกลุ่มประเทศ CLMV+I ซึ่งเป็นตลาดหลักของ DRT อย่างต่อเนื่อง
เนื่องจากกลุ่มประเทศดังกล่าวมีศักยภาพการเติบโตได้อีกมาก โดยเฉพาะเมียนมาร์ที่คาดว่าจะมีการเติบโตที่โดดเด่นมากในปีนี้ หลังมีรัฐบาลใหม่ที่มาจากการเลือกตั้ง โดยคาดว่ารายได้จากการส่งออกสินค้าไปยังเมียนมาร์ในปีนี้จะมีโอกาสเติบโต 30-40% จากปีก่อน ซึ่งเป็นผลมาจากความต้องการสินค้าที่เพิ่มสูงขึ้น
ส่วนแนวโน้มตลาดในประเทศนั้น ประเมินว่ากำลังซื้อผู้บริโภคจะค่อยๆ ฟื้นตัว หลังจากราคาสินค้าการเกษตร อาทิ ยางพาราปรับตัวดีขึ้นอีกครั้ง ประกอบกับรัฐบาลมีมาตรการกระตุ้นเศรษฐกิจด้วยการลงทุนโครงสร้างพื้นฐานขนาดใหญ่ที่คาดว่าจะเริ่มในช่วงครึ่งปีหลังเป็นต้นไป ซึ่งจะกระตุ้นให้เกิดการลงทุนพัฒนาโครงการอสังหาริมทรัพย์ตามแนวรถไฟฟ้าสายใหม่ๆ และจะช่วยหนุนให้เกิดการพัฒนาโครงการที่อยู่อาศัยตามแนวรถไฟฟ้าที่มีผลให้เกิดความต้องการใช้วัสดุก่อสร้างเพิ่มเติม รวมถึงบริษัทฯ จะมุ่งผลักดันสินค้าเข้าสู่ช่องทางร้านค้าวัสดุก่อสร้างสมัยใหม่ที่มีการขยายสาขาเพิ่มและผลักดันสินค้าเข้าสู่ร้านค้าผู้แทนจำหน่ายทั่วประเทศ เพื่อรองรับโอกาสในการขาย
 